ระเบียบคณะกรรมการป้องกันและปราบปรามการทุจริตแห่งชาติ ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ พ.ศ. 2563
ระเบียบคณะกรรมการป้องกันและปราบปรามการทุจริตแห่งชาติ
ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๖๓
 

โดยที่เป็นการสมควรให้มีระเบียบคณะกรรมการป้องกันและปราบปรามการทุจริตแห่งชาติ ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ

อาศัยอำนาจตามความในมาตรา ๙ แห่งพระราชบัญญัติเงินเดือน เงินประจำตำแหน่ง
และประโยชน์ตอบแทนอื่นของประธานกรรมการและกรรมการในองค์กรอิสระตามรัฐธรรมนูญ
พ.ศ. ๒๕๖๑ คณะกรรมการป้องกันและปราบปรามการทุจริตแห่งชาติจึงออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการป้องกันและปราบปรามการทุจริตแห่งชาติ ว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๖๓

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ยกเลิกระเบียบคณะกรรมการป้องกันและปราบปรามการทุจริตแห่งชาติว่าด้วยการประกันสุขภาพของประธานกรรมการและกรรมการป้องกันและปราบปรามการทุจริตแห่งชาติ
พ.ศ. ๒๕๔๔

ข้อ ๔ เพื่อประโยชน์ในการปฏิบัติตามระเบียบนี้
คำว่า การประกันสุขภาพ ให้หมายถึง การประกันภัยที่บริษัทประกันภัยตกลงที่จะชดเชยค่าใช้จ่ายที่เกิดขึ้นจากการรักษาพยาบาลของผู้เอาประกันภัย
ไม่ว่าค่ารักษาพยาบาลนั้นจะเกิดขึ้นจากการเจ็บป่วยจากโรคภัย หรือการบาดเจ็บจากอุบัติเหตุ
และการดูแลสุขภาพให้แก่ผู้เอาประกันภัย

ข้อ
๕ ให้สำนักงานคณะกรรมการป้องกันและปราบปรามการทุจริตแห่งชาติจัดตั้งงบประมาณและเบิกจ่ายงบประมาณเพื่อเป็นค่าใช้จ่ายในการประกันสุขภาพประจำปีให้กับประธานกรรมการและกรรมการป้องกันและปราบปรามการทุจริตแห่งชาติ
ตามที่จ่ายจริงในอัตราคนละไม่เกิน ๕๐,๐๐๐ บาท

ข้อ
๖ ให้สำนักงานคณะกรรมการป้องกันและปราบปรามการทุจริตแห่งชาติจัดหาผู้รับประกันภัยที่ให้ความคุ้มครองการประกันสุขภาพแก่ประธานกรรมการและกรรมการป้องกันและปราบปรามการทุจริตแห่งชาติ

ข้อ
๗ ความคุ้มครองตามสัญญาประกันสุขภาพหรือกรมธรรม์สิ้นสุดเมื่อประธานกรรมการและกรรมการป้องกันและปราบปรามการทุจริตแห่งชาติพ้นจากการปฏิบัติหน้าที่ตามกฎหมายประกอบรัฐธรรมนูญว่าด้วยการป้องกันและปราบปรามการทุจริต

ข้อ
๘ ให้ประธานกรรมการและกรรมการป้องกันและปราบปรามการทุจริตแห่งชาติได้รับการคุ้มครองจากการประกันสุขภาพตามเงื่อนไขในกรมธรรม์
ในกรณีที่ประธานกรรมการและกรรมการป้องกันและปราบปรามการทุจริตแห่งชาติเป็นข้าราชการบำนาญให้ได้รับการชดเชยค่ารักษาพยาบาลจากการประกันสุขภาพตามระเบียบนี้ก่อน
และมีสิทธิได้รับเงินสวัสดิการเกี่ยวกับการรักษาพยาบาลจากทางราชการเฉพาะส่วนที่ขาดอยู่จากส่วนราชการเจ้าสังกัดที่ประธานกรรมการและกรรมการป้องกันและปราบปรามการทุจริตแห่งชาติรับบำนาญอยู่
โดยใช้ภาพถ่าย หรือสำเนาหลักฐานการรับเงินของสถานพยาบาลที่บริษัทประกันภัยได้รับรองว่าผู้มีสิทธิได้รับการชดเชยค่ารักษาพยาบาลไปแล้วจำนวนเงินเท่าไรเป็นหลักฐานในการเบิก

ข้อ ๙ การใดที่ได้ดำเนินการหรืออยู่ระหว่างดำเนินการก่อนระเบียบนี้ใช้บังคับ
ให้ถือปฏิบัติตามระเบียบที่ใช้บังคับอยู่เดิมจนกว่าจะดำเนินการแล้วเสร็จ

ข้อ ๑๐ ให้ประธานกรรมการป้องกันและปราบปรามการทุจริตแห่งชาติเป็นผู้รักษาการตามระเบียบนี้
ในกรณีที่มีปัญหาเกี่ยวกับการบังคับใช้หรือการปฏิบัติตามระเบียบนี้
ให้คณะกรรมการ
ป.ป.ช. มีอำนาจตีความและวินิจฉัยชี้ขาด คำวินิจฉัยของคณะกรรมการ ป.ป.ช. ให้เป็นที่สุด


ประกาศ ณ
วันที่ ๙ กันยายน พ.ศ. ๒๕๖๓
พลตำรวจเอก
วัชรพล ประสารราชกิจ
ประธานกรรมการป้องกันและปราบปรามการทุจริตแห่งชาติ


พัชรภรณ์/จัดทำ
๘ ตุลาคม ๒๕๖๓

สุภาทิพย์/ตรวจ
๘ ตุลาคม ๒๕๖๓

[๑] ราชกิจจานุเบกษา
เล่ม ๑๓๗/ตอนที่ ๗๕ ก/หน้า ๔๗/๒๓ กันยายน ๒๕๖๓